Alarmen gik omkring klokken halv syv i morges. Der var gået ild i en hal ved en kyllingefarm ved Sønder Onsild syd for Hobro. Det var 680 bigballer, der var brudt i brand, men ingen kyllinger er i fare i forbindelse med branden. Branden er formentlig opstået fra en gnist fra en bobkat, der har kørt rundt i hallen. Beredskabet rykkede ud med to fulde slukningstog fra Hobro og Arden samt tankvogne fra Randers og Aalestrup. Og Beredskabet fra Thisted kom også til stedet. Beredskabet er i øjeblikket ved at få taget af farmen, så de kan få slukket branden. Der er blevet etableret en ekstra vandforsyning fra en nærliggende sø, og så skal der også oprettes en vandforsyning, så kyllingerne kan få noget at drikke. Branden har sat den nuværende vandforsyning ud af spil, og kyllingerne drikker 30.000 liter vand i døgnet. Men det er beredskabet ved at finde en løsning på. Beredskabet forventer at skulle arbejde på slukningen og følgerne af branden hele dagen i dag.

Referat:
680 bigballer i brand